"Tag ikke hen til en samtale hos ham". "Lorteløn". "Du kommer til at bo i stalden".

Disse udsagn står skrevet på rumænsk i Facebook-gruppen Black List For Danish Farmers.

Listen er lavet af rumænske landbrugsarbejdere for at advare andre rumænere, der søger job på danske gårde, om landmænd som giver dårlige arbejdsforhold.

Hos 3F kender man godt til gruppen, forklarer formand i den grønne gruppe, Peter Kaae Holm.

- Den er da udtryk for, at der er brodne kar også inden for landbruget, hvor der ikke bliver udbetalt lønninger, eller vilkår der tilnærmelsesvis svarer til det danske arbejdsmarked. Det, synes vi, er et problem, siger han.

Black List for Danish Farmers er en lukket gruppe, der har lige knap 2.600 medlemmer. Hos Landbrug og Fødevarer er holdningen til gruppen blandet.

- På en måde er det naturligt nok, at de forsøger at hjælpe hinanden. På den anden side, så kan en landmand være ubeskyttet mod at blive hængt uretmæssigt ud, siger formand for Landbrug og Fødevarer Martin Merrild.

Han mener ikke, at gruppen er et tegn på et generelt problem i landbruget.